# ***Tvoje misli imaju posljedice: evo kako ih promijeniti***

Zdravo

ja sam Courtney iz službe 'WomenlivingWell' koja je dom za 'DobroJutroDjevojke'. Mi čitamo Bibliju, od korica do korica, 1 poglavlje dnevno, od ponedjeljka do petka.

Ovaj tjedan smo čitale 2. Korinćanima, od 6. do 10. poglavlja.

Znaš li da su neuroznanstvenici ustanovili da dnevno promislimo 60 000 misli?

Od trenutka kada ustaneš iz kreveta počneš procesuirati, počneš misliti i ne staneš sve dok ne odeš u krevet. U stvari, i dok spavamo mi mislimo.

Ali, Bogu smo odgovorni za 60 000 misli koje dnevno mislimo.

Naše misli imaju posljedice.

Ponekad mislimo više od jedne misli. Pomislimo i 3-4 misli odjednom. Zato možemo raditi više poslova odjednom.

Dok slušaš možda misliš o tome što govorim, ali istovremeno možeš misliti što je za večeru ili ti se ne sviđa moj džemper... možeš misliti mnogo misli.

Bog te stvorio, ti si sjajna, genijalna.

Ali, naše misli imaju posljedice. U knjizi Mudrih izreka piše što čovjek misli, takav je on. Ono što mislimo određuje naše odluke, gdje ćemo ići, što ćemo raditi. Svaka odluka što ćemo raditi u životu, prvo je rođena u našem umu.

Sada ćemo pogledati u 2. Korinćanima, 10. poglavlje jer postoji rat za tvoj um.

Biblija nam daje istinu.

Istina je da te Bog voli tako jako.

Ali, Biblija nam kaže da imamo neprijatelja koji te mrzi jako. Način na koji nas neprijatelj želi poraziti su laži.

On nam laže. Hrani nas lažima kroz svijet. Laže nam kroz naše osjećaje, naš način razmišljanja.

Pogledajmo sada 2. Korinćanima 10,3-5:

*Jer ako i hodimo u tijelu, ne vojujemo po tijelu. Ta oružje našega vojevanja nije tjelesno, nego u Bogu moćno za rušenje utvrda. Obaramo mudrolije i svaku uznositost koja se podiže protiv spoznaje Boga i zarobljujemo svaki um na poslušnost Kristu.*

Biblija nam kaže da svaku misao moramo zarobiti i učiniti je poslušnom Kristu. Mi možemo uništiti utvrde, možemo uništiti krivo razmišljanje Božjom snažnom silom.

Ovo znači da to moramo raditi aktivno. Ne možemo dozvoliti našim mislima samo da nam se rugaju svaki dan jer nećemo dospjeti tamo gdje želimo biti.

Zato se pitaš: kako da to učinim?

U 1. Petrovoj, u 5. poglavlju, u Bibliji piše da se Bog protivi oholima, ponosnima, ali poniznima daje milost.

Moramo biti ponizne.

Kada smo ohole, ponosne, tada znamo sve. Znamo Božju Riječ, ne trebamo je čitati, ne trebamo je proučavati...

Kada smo ponizne, tada je naš odgovor: meni treba Bog, treba mi više Njegove mudrosti, znanja i razumijevanja Njega i tada rastemo u Njegvoj mudrosti. To nam govori knjiga Mudrosti (Mudre izreke) da stičemo mudrost i razumijevanje, da to tražimo.

Toliko vremena u životu idemo samo za novcem, zaradom, stvarima, zabavom...

Ali, ovo je ono što nam Bog kaže da tražimo. Mi hotimično (svojom voljom) moramo ispuniti svoje misli i paziti čime ispunjamo misli.

Ljudi koje znamo, koje srećemo, koje slušamo – oni utječu na nas. Knjige koje čitamo, glazba koju slušamo, sve što pratimo na društvenim mrežama, sve to ispunja naše misli.

Ali, kada proučavamo Božju Riječ i Njegovu mudrost i znanje, to sve nas počinje mijenjati. Dobijemo pobožno presvjedočenje, to znači da počinjemo primjenjivati što smo pročitale, upile i dobijamo pobožni karakter (osobnost) i počinjemo živjeti pobožno.

Naše misli imaju posljedice.

Nekad mislimo pa nije to ništa strašno, neću učiniti ništa loše, to je samo nekoliko loših misli... neću to nikome reći, samo ću misliti o tome...

Ali, na kraju, te se naše loše, bezbožne misli pretvore u djela ili samo izlete iz naših usta...

Znam da sam po tom pitanju kriva.

Zato trebamo kontrolirati svoje misli i zaustaviti takav način razmišljanja da se to ne bi pretvorilo u naša djela.

Toliko je laži u ovom svijetu. Nećemo ih uspjeti sve otkriti ako nismo u Božjoj Riječi.

Postoji još nešto zanimljivo što neuroznastvenici kažu. To je da se svake 3-4 minute naš um čisti. Tada možemo imati novu grupu misli.

Jesi li nekada razmišljala kako nam misli „skaču“ s jedne teme na drugu? Kod nekih od nas to je prečesto. Ali, ponekad se teško usmjeriti.

Ali, to je i dobro. Bog nas je stvorio tako da možemo očistiti negativne misli. Sve grješne misli možemo očistiti. Mi smo u stanju promijeniti naše misli.

Neke od vas znaju moju priču, neke ne... Prije nekoliko godina, moj muž me ostavio zbog druge žene. On je često putovao zbog posla i nisam vidjela što se događa. Kada se to dogodilo, kada je otišao, moji osjećaji su nadvladali moje misli. Bilo je teško. Bilo je teško jer sam bila ispunjena tugom i žalošću, i gubitkom i ljutnjom i sve moguće stvari su prolazile mojim mislima... Bila sam u strahu, bojala se budućnosti i svega što nosi sa sobom, i tjeskoba i teške misli. I mogu ti reći da sam se mogla i smješiti ljudima oko sebe, ali iznutra sam bila u zamci tog oblaka ispunjenog emocijama iz kojeg je bilo tako teško izaći van.

Borila sam bitku u svom umu koju nisam mogla boriti svojim tijelom. U stihu 3 piše da ne vojujemo ovu bitku u našem umu svojim tijelom. Moje tijelo je htjelo udarati bičem ljutnje, htjelo je osvetu, htjelo je ležati u krevetu i plakati po cijeli dan.

Ali, to nije ono što Bog želi.

U 4. stihu piše da nam je Bog dao snažnu moć da to savladamo i pobijedimo. Božja snažna moć dolazi od Duha Svetog. Kada hodamo u Duhu, tada smo sposobne raditi drugačije.

Ako živim u tijelu i ljutnja me izbaci iz kontrole i 'poludim' tada ću od svega što je u neredu u mom životu, učiniti još veći, potpuno kraljevski nered.

Ako umjesto toga uđem u Božju Riječ i u Galaćanima 5,22-23 piše ako hodamo u Duhu, tada imamo i plod Duha i možemo doživjeti, čak i usred svih teških misli i tjeskobe i svega onog s čim se susrećemo u teškim razdobljima, možemo doživjeti Božju ljubav i radost i mir i strpljivost i blagost i dobrotu i krotkost i vjernost i uzdržljivost.

Iako su najteži trenuci onog kroz što sam prošla iza mene, još uvijek imam okidače, iste emocije koje dođu i preplave me... kao npr. kad čujem neku pjesmu, ili kad mi je teško biti roditelj i kada želim da je moj muž uz mene, da mi pomogne, podrži me. Moram to kontrolirati i ne dozvoliti tijelu/tjelesnosti da nadjača. Mogu kontrolirati hoću li se prepustiti očaju ili ću učiniti nešto potpuno drugačije mom karakteru. Sve započinje u mom umu.

Misli nisu bezopasne.

Naše misli nose posljedice.

Korijen našeg djelovanja nalazi se u našim mislima i one se mogu mijenjati. Kako?

2. Korinćanima 10,5 kaže tako da svaku misao zarobimo i učinimo je poslušnom Kristu.

Znači, kada svaku misao, grješnu ideju, učinim poslušnom Kristu i učinim ono što bi Bog htio da učinim.

Uzmimo kao primjer oprost.

Bog nam kaže da oprostimo.

Svaka od nas je povrijeđena. Mislim, svakoj od nas je učinjeno zlo, veliko zlo. Tvrdim da je svakoj od nas učinjeno zlo i znamo to. Svaka od nas to zna.

A onda, Bog nam kaže da oprostimo.

Dok govorimo o tom zlu koje nam je učinjeno, ono raste. Dok razmišljamo o zlu koje nam je učinjeno, ono raste. Onda govorimo još malo o tome, i ono raste. Pa mislimo o tome još malo i ono raste.

Ali, kad oprostimo, odmah sav taj misaoni proces stane. Misli o tome su mrtve. Sve stane. Mi smo to pustile.

Bog nam kaže da oprostimo jer je to najbolje za nas. On želi da budemo slobodne.

On ne želi da smo ispunjene tim otrovnim mislima. Kada oprostimo, mi smo emocionalno slobodne i mentalno zdrave. Možemo biti jače.

Bog nas čuva.

Kada nam kaže da oprostimo to je zato jer On zna što je najbolje za nas. Kada nam kaže da se ne brinemo i da se ne bojimo, On zna da je to najbolje za nas.

Svaka od nas zna kada nas ispunja tjeskoba i stres i strah, zaboli nas vrat jer smo napete. Kada nas boli stomak ili imamo glavobolju to je od ljutnje i svih otrovnih emocija koje, u suštini, utječu na nas tjelesno. Te emocije nisu dobre za nas i mi to znamo. To nam govore naša tijela. Ti osjećaji, negativni i otrovni, nisu dobri za nas.

Bog je tu za nas i uz nas i kaže nam u Pismu da pustimo to, da ne hodamo u tijelu/tjelesnosti.

Lako je naći opravdanje za naše ponašanje i reći: ti ne znaš kroz što sam sve prošla. Ili, ti ne znaš iz kakve obitelji dolazim. I, da, ja ne znam.

Ali, draga moja, ako nastavimo raditi što smo uvijek radile, nastavit ćemo primati samo ono što smo do sada primale. Ništa se neće promijeniti.

A mi možemo savladati uz Božju snažnu pomoć.

Utvrde kojima nas Sotona želi držati u porazu, te stvari koje smo se naučile raditi kako bi se digle u svojoj vlastitoj snazi, ne možemo to raditi same.

Mi trebamo Boga.

Treba nam Njegova mudrost. Treba nam On i Njegova pomoć.

Nijedna misao nije trajna.

Možemo učiniti promjenu.

U vojnim bitkama, vojska koja je zauzela viši položaj obično pobjedi.

Sotona to zna i hoće ovladati našim mislima, on želi zauzeti visoki položaj u nama.

Zato se moramo boriti, moramo se boriti protiv toga tako da budemo budne i pazimo čime se hranimo, što ispunjava naš um, naše misli. Ono što ulazi u nas, to nas može kontrolirati. Utječe na nas. Naše misli imaju posljedice.

Znam da je iskušenje dopustiti nekim mislima da ostanu, da se smjeste i mi ih poškropimo nekom Božjom Riječju. Pokušamo ih uljepšati. Ali, to ih neće uljepšati. To nam neće pomoći.

Ono što moramo učiniti je da moramo čitati Božju Riječ, uzeti Njegove misli i učiniti ih našim mislima.

Moramo promijeniti svoje misli za Božje misli, Božji ispravni način razmišljanja, Božju mudrost, Božje razumijevanje i Njegovo znanje.

Jedino tada ćemo moći nadvladati neprijatelja Božjom moćnom snagom.

To nitko ne može učiniti za tebe. Nitko to ne može učiniti za nas.

Mi moramo čitati Bibliju za sebe.

Mi same moramo moliti i pričati s Bogom o svemu što se događa u našem životu. To nitko ne može učiniti za nas.

Ohrabrujem te danas da nastaviš istraživati Božju Riječ, da ti znaš za sebe samu da te Bog voli, da te čuva i da ima najbolje za tebe.

Odatle dolazi božanska snaga da savladaš utvrde, jer naše misli imaju posljedice.

Nastavi hodati s Kraljem!